KCE วิ่ง 4% หลังโชว์งบ Q3 แกร่ง โบรกฯชี้กำไรปีนี้โตเท่าตัว ชูเป้า 100 บ.
KCE วิ่ง 4% รับงบไตรมาส 3 แกร่ง จากบาทอ่อนและรายได้โตแกร่ง โบรกฯมองไตรมาส 4 โตต่อเนื่อง คาดกำไรปีนี้เพิ่มขึ้น 120% แนะนำ “ซื้อ” ราคาเป้าหมาย 100 บ.
10 พ.ย. 2564

ผู้สื่อข่าวรายงานว่าวันนี้ (10 พ.ย.2564) ราคาหุ้นบริษัท เคซีอี อีเลคโทรนิคส์ จำกัด (มหาชน) หรือ KCE ณ เวลา 10:25 น. อยู่ที่ระดับ 90.00 บาท เพิ่มขึ้น 3.25 บาท หรือ 3.75% โดยทำจุดสูงสุดที่ 90.00 บาท และทำจุดต่ำสุดที่ 87.50 บาท ด้วยมูลค่าการซื้อขาย 648.72 ล้านบาท

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (10 พ.ย. 2564) โดยบริษัทฯ ได้รายงานกำไรสุทธิไตรมาส 3/2564 ลดลง 2% จากไตรมาสก่อน แต่เพิ่มขึ้น 142% จากงวดเดียวกันของปีก่อน ซึ่งดีกว่าคาดเล็กน้อยจากฝั่งค่าใช้จ่ายที่ต่ำกว่าคาด ส่วนด้านรายได้เติบโตแข็งแกร่งต่อเนื่องแม้ถูกกระทบบางส่วนจาก Container Shortage แต่ได้บาทอ่อนมาชดเชย
สำหรับแนวโน้มกำไรไตรมาส 4/2564 คาดเติบโตต่อเนื่อง แต่ประมาณกำไรปี 2564 ที่คาดเพิ่มขึ้น 120% จากงวดเดียวกันของปีก่อน อาจมี Downside เล็กน้อย อย่างไรก็ตามแนวโน้มปี 2565 ยังสดใสคาดกำไรโตอีก 35% จากงวดเดียวกันของปีก่อน คงราคาเป้าหมาย 100 บาท แนะนำ “ซื้อ”
 
 